חוק הכנסת (תיקון מס' 47), התש"ף-2020
הצעת חוק פרטית, הכנסת ה-23
פורסם: ספר החוקים, חוברת 2801, עמ' 74, 2020-06-16T00:00:00+03:00
תיקון זה לחוק הכנסת משלים את התיקון לחוק-יסוד: הכנסת (תיקון מס' 49) שעניינו בהסדרת הפסקת חברות בכנסת של חבר הכנסת המכהן כשר או כסגן שר ("החוק הנורווגי"), ובראש ובראשונה בעריכת התיקונים הנדרשים מכך שבמסגרת ההסדר יש סגני שרים שאינם מכהנים כחברי כנסת. בנוסף, התיקון, עיגן בחוק הכנסת את סעיף 10 לתקנון הכנסת, העוסק בקביעת ההשתייכות הסיעתית של חבר כנסת שהתחיל לכהן בכנסת לאחר שסיעתו התפלגה, תוך שקבע הסדר מיוחד לעניין מועד מסירת ההודעה לפי הסדר זה – כאשר חבר הכנסת החדש מתחיל לכהן במקומו של חבר כנסת שהפסיק את חברותו בכנסת בשל כהונתו כשר או כסגן שר. 
כמו כן, התיקון קבע כי החלטות על תשלומים לשר או סגן שר שהוא חבר כנסת יחולו גם על שר או סגן שר שאינו חבר כנסת, החיל על סגן שר את הכללים שחלו על שר לפי חוק חסינות חברי הכנסת, זכויותיהם וחובותיהם, התשי"א–1951 וכן החיל על שר או סגן שר, שאינו חבר כנסת, את הוראות סעיף 27 לחוק משכן הכנסת, רחבתו ומשמר הכנסת, התשכ"ח–1968.